Zajednička izjava Matice hrvatske i Društva hrvatskih književnika o Programskom vijeću HRT-a.
IZJAVA MATICE HRVATSKE I DRUŠTVA HRVATSKIH KNJIŽEVNIKA
Polazeći od činjenice da je Hrvatska radiotelevizija javna televizija koje program trebaju sukreirati i nadzirati predstavnici najšire hrvatske javnosti;

potvrđujući da je hrvatska javnost najšire zastupljena u nacionalnim institucijama;

ponavljajući da je Odbor za informiranje, informatizaciju i medije Hrvatskog sabora pogriješio kada je umjesto predstavnika nacionalnih institucija kao kandidate za članove Programskoga vijeća HRT-a izabrao pojedince bez šire potpore te su bez svojih predstavnika ostale Matica hrvatska, Društvo hrvatskih književnika i više udruga glazbenika;

utvrđujući da su izvan Programskog vijeća HRT-a ostali i predstavnici vjerskih zajednica, sedam hrvatskih sveučilišta, Hrvatske akademije znanosti i umjetnosti, udrugâ hrvatskih branitelja, udrugâ dramskih i likovnih umjetnika;

ukazujući na javno iznesene tvrdnje pojedinih kandidata za Programsko vijeće HRT-a da su ih predstavnici političkih stranaka nagovarali da se kandidiraju obećavajući im izbor, što je protuzakonito;

tvrdeći da se političkim dogovorom izabrano Programsko vijeće ne može kvalitetno baviti svojom temeljnom zadaćom, očuvanjem i promicanjem nacionalnog kulturnog identiteta u programu HRT-a;

naglašavajući da je takav izbor Programskoga vijeća političkim dogovorom stranaka protivan Zakonu o HRT-u, koji nalaže da je HRT neovisna o bilo kakvom političkom utjecaju,

MATICA HRVATSKA i DRUŠTVO HRVATSKIH KNJIŽEVNIKA predlažu Hrvatskom saboru da:

- odbije prijedlog za izbor jedanaest novih članova Programskog vijeća koji je Odbor za informiranje, informatizaciju i medije prihvatio 17. veljače 2011;

- poništi Natječaj za izbor novih članova Programskog vijeća HRT-a;

- raspiše novi Natječaj i/ili pokrene proceduru promjena Zakona o HRT-a koje će vratiti pravo nacionalnim institucijama da same izaberu članove Programskog vijeća HRT-a;

- osnuje istražno povjerenstvo Hrvatskog sabora koje bi ispitalo tvrdnje o tome da su pojedini saborski zastupnici protuzakonito utjecali na prijedlog izbora novih članova Programskog vijeća. 

U Zagrebu, 22. veljače 2011.

Za Maticu hrvatsku: Igor Zidić, predsjednik 
Za Društvo hrvatskih književnika: Borben Vladović,predsjednik 

21. stoljeće
Povijest